《游丫山》
清代·俞明震

云拥丫山尖，双髻不容把。影落烟镜中，晴光助妍奼。

入山恐不烟，此景讵忍舍。空濛无远近，色相天所假。

石骨敛春容，怒立拒奔马。披霜万叶黄，背日一峰赭。

入寺不知门，雾湿钟磬哑。梯树引泉根，泠泠堕檐瓦。

蹑足出丛薄，豁然露平野。残阳淡淡收，飞鸟悠悠下。

中有万古情，含悲不能写。束身入世程，此意待来者。

作者简介：俞明震（1860～1918），字恪士，又字启东，号觚庵，祖籍浙江山阴(今绍兴)斗门，生于湖南。光绪戊子（1888年）科举人，官至甘肃提学使。入民国，为肃政史，谢病归隐杭州西湖。明震工诗，吟甚苦，自言成一诗或至终夕不眠，甚且病眩，故所作不多。所著《觚庵诗存》传于世。